Presidente da Comisión de Asuntos de Estado de Corea do Norte

O **Presidente da Comisión de Asuntos de Estado da República Popular Democrática de Corea** (en coreano: 조선민주주의인민공화국 국무위원회 위원장) é o líder da República Popular Democrática de Corea, segundo a constitución do país. O presidente dirixe a Comisión de Asuntos de Estado, que é a institución de liderado suprema en Corea do Norte, e encabeza as forzas armadas do país como o comandante supremo do Exército Popular de Corea. O presidente é tamén o líder do partido como Presidente do Partido dos Traballadores de Corea.

## Historia 
O cargo ten a súa orixe no posto de **Presidente da Comisión Nacional de Defensa do Comité Popular Central da República Popular Democrática de Corea** (en coreano: 조선민주주의인민공화국 중앙인민위원회 국방위원회 위원장) que foi creado o 28 de decembro de 1972 xunto coa Comisión Nacional de Defensa, que naquel tempo era unha comisión subordinada ao Comité Popular Central. O presidente da República Popular Democrática de Corea, que naquel momento era Kim Il-sung era o presidente *ex officio* da Comisión Nacional de Defensa, así como o Comandante Supremo do Exército Popular de Corea, e ostentou o cargo do 28 de decembro de 1972 até o 9 de abril de 1993.

Unha emenda á Constitución de 1972 foi aprobada o 22 de maio de 1992 coa que o presidente do país deixaba de ser o presidente *ex officio* da Comisión Nacional de Defensa e o comandante supremo do Exército Popular de Corea. A mesma emenda tamén converteu a Comisión Nacional de Defensa nunha institución separada do Comité Popular Central para devir o órgano de liderado militar máis alto do país. Esta emenda permitiu que Kim Jong-il fose elixido como **Presidente da Comisión Nacional de Defensa da República Popular Democrática de Corea** (en coreano: 조선민주주의인민공화국 국방위원회 위원장) o 9 de abril de 1993 despois do seu nomeamento como comandante supremo do Exército Popular de Corea o 24 de decembro de 1991.

Tras a morte de Kim Il-sung o 8 de xullo de 1994, aprobouse outra emenda á Constitución de 1972 o 5 de setembro de 1998 que converteu a Comisión Nacional de Defensa na institución de liderado militar e administración máis alta, ficando como o corpo decisorio máis alto de Corea do Norte. A emenda tamén aboliu o cargo de Presidente despois de consagrar a Kim Il-sung como presidente eterno do país. A emenda estipulou que o presidente da Comisión Nacional de Defensa manda sobre todas as forzas armadas e guía a defensa nacional. Na práctica isto fixo que o presidente da Comisión Nacional de Defensa pasase a ser o oficial máis poderoso do país a pesar de que a emenda non o establece como tal.

Outra emenda á  Constitución de 1972 que foi aprobada o 9 de abril de 2009 estableceu que o presidente da Comisión Nacional de Defensa é o "líder supremo" do país. A emenda tamén especifica os poderes do presidente de Comisión Nacional de Defensa, como  guiar os asuntos estatais, nomear ou destituír cadros da defensa nacional, ratificar ou rexeitar tratados, conceder indultos, e declarar o estado de emerxencia ou o estado de guerra, poderes que antes tiña a Comisión Nacional de Defensa como un todo.

Kim Jong-il exerceu como presidente da Comisión Nacional de Defensa do 9 de abril de 1993 até a súa morte o 17 de decembro de 2011. A súa morte levou a outra emenda á Constitución 1972 que foi aprobada o 13 de abril de 2012 que consagrou a Kim Jong-il como **presidente eterno da Comisión Nacional de Defensa da República Popular Democrática de Corea** (en coreano: 조선민주주의인민공화국 영원한 국방위원회 위원장), e permitiu ao seu fillo Kim Jong-un sucedelo como **Primeiro Presidente da Comisión Nacional de Defensa da República Popular Democrática de Corea** (en coreano: 조선민주주의인민공화국 국방위원회 제1위원장).

Kim Jong-un ocupou o cargo de primeiro presidente da Comisión Nacional de Defensa dende o 13 de abril de 2012 até o 30 de xuño de 2016, cando se aprobou unha emenda á Constitución de 1972, para crear a Comisión de Asuntos de Estado que substituíu a Comisión Nacional de Defensa como o corpo decisorio máis alto do país. Esta emenda mesma tamén creou o actual cargo de Presidente da Comisión de Asuntos de Estados para o que Kim Jong-un foi elixido.

## Poderes e responsabilidades 
Segundo o Artigo 103 da Constitución, o Presidente da Comisión de Asuntos de Estado ten os deberes seguintes e autoridade para:

# Dirixir todos os asuntos globais do Estado
# Guiar persoalmente o traballo da Comisión de Asuntos de Estado
# Nomear ou cesar cadros clave do Estado
# Ratificar ou rescindir tratados con outros países
# Exercer o dereito de conceder indultos especiais;
# Proclamar un estado de emerxencia, un estado de guerra e encargar mobilizacións dentro do país
# Organizar e dirixir o Comité de Defensa Nacional en tempos de guerra.

## Lista 
## Véxase tamén 
* Xefes de Estado e Goberno actuais
*Primeiro ministro de Corea do Norte
*Asemblea Popular Suprema